DM i borgerlige partier

Dermed bliver der sat danmarksrekord i antal borgerlige partier. Fem blev valgt i Folketinget ved valget: Venstre, De Konservative, Dansk Folkeparti, Liberal Alliance og Nye Borgerlige.

Med Fremad kommer tallet op på seks borgerlige partier i Folketinget, da Simon Emil Ammitzbøll-Bille tager sit mandat med fra Liberal Alliance, som han forlod for et par uger siden.

Succeskriteriet er, at vi bliver valgt ind i Folketinget ved det kommende valg i 2023. Simon Emil Ammitzbøll-Bille, partistifter, Fremad.

Hertil kommer Partiet Klaus Riskær Pedersen og Stram Kurs, der er opstillingsberettigede i et års tid endnu, inden de eventuelt skal i gang med igen at samle vælgererklæringer. Samt Kristendemokraterne, der er gået i gang med at samle de nødvendige omkring 20.000 underskrifter.

Det kan betyde, at der vil være ni borgerlige partier på stemmesedlen ved næste valg.

Den borgerlige udgave af De Radikale

Partiet Fremad placerer sig selv til venstre på den borgerlige højre-venstre-skala. De ser sig selv som en borgerlig udgave af De Radikale. Ja, meldingen er ligefrem, at det er version 2.0 af partiet Ny Alliance, som Anders Samuelsen, Naser Khader og Gitte Seeberg dannede i 2007. Det var Ny Alliance, der senere blev til Liberal Alliance.

Ny Alliance blev bl.a. kendt for udtrykket "nok er nok" om især udlændingepolitikken i Anders Fogh Rasmussens (V) tid i Statsministeriet med Dansk Folkeparti som støtteparti i 00'erne.

Simon Emil Ammitzbøll-Billes politiske karriere 2005-2008 Folketingsmedlem for Det Radikale Venstre. Januar 2009: Stifter partiet Borgerligt Centrum. Juni 2009: Tilslutter sig partiet Liberal Alliance. Borgerligt Centrum bliver nedlagt. 22. oktober 2019: Melder sig ud af Liberal Alliance. 6. november 2019: Stifter partiet Fremad.

Kritik af tonen i udlændingepolitikken spiller da også en stor rolle for de to nye partistiftere.

Konkret kritiserer Egelund og Ammitzbøll-Bille for eksempel den nye lov om, at en minister administrativt skal kunne fratage syrienskrigere deres statsborgerskab.

Fremad er også imod burka-forbuddet og kravet om håndtryk for at få statsborgerskab. Partiet bekender sig til en klassisk liberal linje, hvor man altså ikke er meget for påbud.